CELEX: C2005/205/48
Language: fi
Date: 2005-08-20 00:00:00
Title: Asia T-220/05: Kurt Jacobsin 7.6.2005 Euroopan yhteisöjen komissiota vastaan nostama kanne

20.8.2005   
            
            
               FI
            
            
               Euroopan unionin virallinen lehti
            
            
               C 205/26
            
         Kurt Jacobsin 7.6.2005 Euroopan yhteisöjen komissiota vastaan nostama kanne
   (Asia T-220/05)
   (2005/C 205/48)
   Oikeudenkäyntikieli: ranska
   Kurt Jacobs, kotipaikka Brugge (Belgia), on nostanut 7.6.2005 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajana on asianajaja Lucas Vogel.
   Kantaja vaatii, että ensimmäisen oikeusasteen tuomioistuin
   
               1)
            
            
               kumoaa nimittävän viranomaisen 11.2.2005 tekemän päätöksen, josta kantaja sai tiedon 14.2.2005 ja jonka kantaja vastaanotti 27.2.2005 ja jolla hylättiin kantajan 16.11.2004 tekemä valitus, jossa vaadittiin kolmen päätöksen, jotka tehtiin 16.8.2004, 24.8.2004 ja 31.8.2004, kumoamista siltä osin kuin niillä vahvistettiin kantajan palvelukseen ottamisen yhteydessä tämän palkkaluokaksi B*3 ja tasoksi 2 ja vahvistettiin peruspalkan osalta tämän palkka 3 101,85 euroon,
            
         
               2)
            
            
               siltä osin kuin tarpeen kumoaa myös 16.8.2004, 24.8.2004 ja 31.8.2004 tehdyt päätökset, joita edellä mainittu valitus koskee, ja
            
         
               3)
            
            
               velvoittaa komission maksamaan vahingonkorvauksena 250 000 euroa.
            
         Oikeudelliset perusteet ja pääasialliset perustelut
   Kantaja jätti hakemuksen ulkoiseen kilpailuun COM/B/1/02, jonka tarkoituksena oli varallaololuettelon laatiminen palkkaluokan B5 tai B4 hallintoavustajista. Koska kantaja oli läpäissyt kilpailun, hän sai 20.4.2004 sähköpostitse komission ulkosuhteiden pääosastolta palvelukseen ottamista koskevan tarjouksen. Kantaja hyväksyi tarjouksen 21.4.2004. Kantajan nimittämiskirja tehtiin kuitenkin vasta 31.8.2004, koska kantajan piti tätä ennen irtisanoa työsopimuksensa aikaisempaan työnantajaansa. Henkilöstösääntöjen uusien, 1.5.2004 voimaan tulleiden säännöksien nojalla kantaja nimitettiin palkkaluokkaan B*3, taso 2, vaikka kilpailuilmoituksen mukainen vanha palkkaluokka B5 vastaa uutta palkkaluokkaa B*5. Tämän vuoksi kantajan peruspalkka oli selvästi pienempi kuin mikä se olisi ollut vanhojen henkilöstösääntöjen mukaan.
   Näin ollen kantaja vaatii riidanalaisten, kantajan nimittämistä ja kantajan palkkaluokan vahvistamista koskevien päätösten kumoamista sekä vahingon, jonka kantaja väittää kärsineensä, korvaamista. Kantaja vetoaa ensimmäisessä perusteessaan luottamuksensuojan periaatteen ja hallinnolle kuuluvan huolenpitovelvollisuutta koskevan periaatteen loukkaamiseen sekä kilpailuilmoituksen sitovien määräysten rikkomiseen. Tässä yhteydessä kantaja väittää myös, että hänen palvelukseen ottamistaan koskeva päätös on tosiasiassa tehty ennen uusien henkilöstösääntöjen voimaantuloa sähköpostiviesteillä, jotka lähetettiin 20. ja 21.4.2004.
   Kantaja vetoaa lisäksi toisessa perusteessaan syrjintäkiellon periaatteen loukkaamiseen sillä perusteella, että kantajan mukaan hänet nimitettiin kilpailuilmoituksen mukaista palkkaluokkaa ja sitä palkkaluokkaa, johon muut saman kilpailun läpäisseet nimitettiin, alempaan palkkaluokkaan.